OSNOVNA ŠKOLA STARI JANKOVCI

NASELJE RUĐERA BOŠKOVIĆA 1,

STARI JANKOVCI

Stari Jankovci, 31. ožujka 2025. godine

**Obrazloženje godišnjeg izvještaja o izvršenju financijskog plana**

 **za 2024. godinu**

**Obrazloženje općeg dijela izvještaja o izvršenju financijskog plana za 2024. godinu**

Osnovna škola Stari Jankovci obavlja osnovnu djelatnost odgoja i obrazovanja sukladno odredbama Zakona o odgoju i obrazovanju u osnovnoj i srednjoj školi. Godišnji izvještaj o izvršenju financijskog plana za 2024. godinu Škola izrađuje sukladno odredbama Zakona o proračunu (Nar. nov., br. 144/21) te Pravilnika o polugodišnjem i godišnjem izvještaju o izvršenju proračuna i financijskog plana (Nar. nov., br. 85/23).

Ukupno ostvareni prihodi u izvještajnom razdoblju iznose 1.559.811,18 eura, što je 15% više u odnosu na prihode ostvarene u izvještajnom razdoblju prethodne godine. U odnosu na izvorni plan/rebalans za 2024. godinu, ostvareno je 99% planiranih prihoda.

Prihodi su u najvećem dijelu ostvareni iz izvora financiranja *5 Pomoći* u ukupnom iznosu od 1.464.818,97 eura, a korišteni su za financiranje plaća, naknada zaposlenicima, prehranu učenika, udžbenike, lektiru i higijenske potrepštine te za financiranje projekta STEM. U odnosu na planirano ostvareno je 99% prihoda, a u odnosu na prethodnu godinu došlo je do povećanja zbog porasta plaća zaposlenika nastalog izmjenom koeficijenata, a osim toga primljeno je i više sredstava za provedbu projekta STEM.

Iz izvora financiranja *4 Prihodi za posebne namjene* ostvareni su prihodi u iznosu od 90.737,84 eura, što je 95% ukupno planiranih prihoda tog izvora. Prihodi za posebne namjene tiču se sredstava nadležnog proračuna, a korišteni su za financiranje redovne djelatnosti škole, nabavu nefinancijske imovine te radove na školskoj kuhinji. U usporedbi s prethodnom godinom kad su sredstva osnivača bila iskazana pod izvorom *1 Opći prihodi i primici*, ostvareno je manje sredstava.

Izvor *6 Donacije* ostvarene su u iznosu od 2.886,40 eura, a najveći dio donacija odnosi se na donacije turističkih agencija za dnevnice učitelja i donacije sitnog inventara, dok se ostatak odnosi na donacije knjiga za školsku knjižnicu. Ostvareno je 98% planiranih sredstava iz izvora 6, a riječ je o donacijama od fizičkih osoba, neprofitnih organizacija te trgovačkih društava.

*Vlastitih prihoda, izvor 3*, ostvareno je 1.367,97 eura, a tiču se najma školske dvorane, prodaje viška električne energije te kamata na depozite po viđenju. Ostvareno je 84% planiranih vlastitih prihoda, a dio njih utrošen je za financiranje prehrane učenika, s obzirom da smo potrošili više nego što nam je Ministarstvo odobrilo na temelju e-dnevnika.

Ukupno izvršeni rashodi u izvještajnom razdoblju iznose 1.518.051,72 eura, od čega su dio rashodi poslovanja u iznosu od 1.465.722,73 eura, a ostatak u iznosu 52.328,99 eura odnosi se na rashode za nabavu nefinancijske imovine. U odnosu na planirano izvršeno je 98% rashoda, a u odnosu na prethodnu godinu rashodi su se povećali za 1%.

Ukupno stanje na računima podskupine 922 u glavnoj knjizi i u financijskim izvještajima iznosi 9.364,02 eura.

**Obrazloženje posebnog dijela izvještaja o izvršenju financijskog plana za 2024. godinu**

Škola je tijekom 2024. godine provela sljedeće programe i aktivnosti:

-*program 1020-Javne potrebe u školstvu* u sklopu kojega je financiran rad pomoćnika u nastavi za učenika s poteškoćama u razvoju. Izvršeno je 84% planiranih rashoda.

-*program 1021-Osnovnoškolsko obrazovanje* izvršeno je 86% planiranih rashoda, a tiču se redovnog poslovanja škole, nabave nefinancijske imovine te uređenja školske kuhinje.

-*program 1023-Financiranje školstva izvan županijskog proračuna* odnosi se na rashode financirane iz izvora vlastiti prihodi, pomoći, projekt STEM te donacije. Izvršenje programa po izvorima prikazuje da je program izvršen u iznosu većem od planiranog.

-*program 1052-Javne potrebe u odgojno-obrazovnom sustavu VSŽ* sastoji se od projekta školske sheme voća i mlijeka, projekta školske prehrane te pomoćnika u nastavi. Izvršeno je 44% rashoda programa.

Razlike u pojedinim programima, odnosno aktivnostima, između planiranog i ostvarenog nastale su zbog promjena koje je škola imala tijekom godine, kada je neka od aktivnosti prešla iz jednog programa u drugi, što npr. imamo kod prehrane učenika, gdje je na programu 1023 izvršenje veće od planiranog, zbog toga što je dio prehrane prikazan i na programu 1052, na kojemu je izvršenje manje od planiranog za tu aktivnost.

**Posebni izvještaji**

**Izvještaj o korištenju sredstava fondova Europske unije**

Osnovna škola Stari Jankovci provodila je projekt „Razvoj STEM programa u Osnovnoj školi Stari Jankovci“, koji je uspješno završen u 2024. godini nakon 18 mjeseci provedbe.

Glavna svrha projekta bila je da STEM obrazovanje potakne kreativno razmišljanje, aktivne učenike te pristupe poučavanju temeljene na učeničkom istraživanju i otkrivanju.

Učionice informatike, kemije i biologije su modernizirane i opremljene te je nabavljena opreme koja će se koristiti u školi i nakon završetka projekta, a koja učenicima omogućava individualni pristup praktičnom radu. Nekoliko predavača i istraživača sa Sveučilišta u Stavangeru u šest je posjeta održalo edukativne radionice za učitelje s naglaskom na korištenje digitalnih tehnologija, sadržaja i alata te su tako doprinijeli profesionalnom razvoju naših učitelja.

U projektu su sudjelovala 22 zaposlenika škole te 240 učenika,  među kojima su bili i daroviti učenici te učenici s teškoćama u učenju. Održano je više od 150 radionica u 5 različitih programa za poboljšanje vještina učenika u STEM području, aktivnom građanstvu i poduzetništvu.

Projekt je financiran bespovratnim sredstvima čija ukupna vrijednost je iznosila 535.460,88 eura. Tijekom 2024. godine ostvareni su prihodi u iznosu od 187.880,00 eura s kojima je financiran preostali dio projektnih aktivnosti te povrat kredita kojeg smo uzeli od OTP banke za potrebe provedbe projekta.

**Izvještaj o zaduživanju na domaćem i stranom tržištu novca i kapitala**

Osnovna škola Stari Jankovci za potrebe financiranja projekta „Razvoj STEM programa u OŠ Stari Jankovci“ zadužila se kod OTP banke.

Iznos kredita je 132.500,00 eura, a škola ga je u cijelosti otplatila s datumom 22.08.2024.

Podaci o kreditu u izvještajnom razdoblju 1.1.2024.-31.12.2024.:

-Iznos otplaćene glavnice-110.000,00

-Iznos otplaćenih kamata-6.520,56

-Iznos ostatka za otplatu glavnice-0,00

-Iskorišteni iznos kredita (naplaćeni)-110.000,00

-Kamatna stopa - ugovorena-1,70

-Ostali troškovi kredita  u postotku i iznosu (naknada za odobrenje kredita i slični troškovi)-662,50

-Broj anuiteta otplate-otplata prema primitku nepovratnih sredstava iz EU fondova

-Rok otplate-31.08.2024.

-Razdoblje početka-08.05.2023.

**Izvještaj o danim zajmovima i potraživanjima po danim zajmovima**

Osnovna škola Stari Jankovci nije imala danih zajmova niti potraživanja po danim zajmovima u 2024. godini.

**Izvještaj o stanju potraživanja i dospjelih obveza te o stanju potencijalnih obveza po osnovi sudskih sporova**

Na dan 31.12.2024. godine Osnovna škola Stari Jankovci nije imala nenaplaćenih potraživanja za prihode, nepodmirenih dospjelih obveza i potencijalnih obveza po osnovi sudskih sporova.